Bogstadvannet
Store norske leksikon,Geografi,Norges geografi,Oslo
Bogstadvannet er et vann som ligger nederst i Sørkedalen, 149 meter over havet og med et areal på 1 kvadratkilometer. Vannet danner grense mellom Oslo og Bærum. Det er meget grunt og har en største dybde på 9,5 meter. Sørkedalselva renner ut i Bogstadvannet nordfra, som har avløp gjennom Lysakerelva i sør.
Vannet har opparbeidet badestrand og friarealer i sørøstenden og vestenden, og roanlegg (Christiania Roklub) i nord. Sør for Bogstadvannet ligger Bogstad golfbane (innviet i 1924), som er Norges største, samt Bogstad Camping (åpnet i 1959).Bogstadvannet har navn etter Bogstad gård, som ligger på en tange på østsiden. Det opprinnelige navnet var Fådvannet eller Fåvannet (Fåd er et eldre navn på Lysakerelva). Kart  Les mer i Store norske leksikon Oslo